## Educació transferirà per endavant el 5 % dels pagaments a la Seguretat Social de l’alumnat d’FP en pràctiques davant la falta de resposta del Ministeri

*** El secretari autonòmic d’Educació lamenta que el Govern central no haja complit el seu compromís de transferir eixos diners
* McEvoy critica que el Govern només repartirà 95 milions d’euros, dels 500 milions promesos, per a reforç de lectura i matemàtiques**

El secretari autonòmic d’Educació, Daniel McEvoy, ha lamentat que “el Ministeri d’Educació, Formació Professional i Esports no ens indique quan complirà el seu compromís de transferir a les comunitats autònomes el 5 % no bonificat de les cotitzacions a la Seguretat Social de l’alumnat de Formació Professional en pràctiques”.

En este sentit, Daniel McEvoy, ha indicat que la Conselleria d’Educació avançarà estos pagaments per a evitar perjuís a centres i empreses, per la qual cosa ja està treballant perquè en setembre estos centres puguen disposar de les quanties econòmiques corresponents.

El secretari autonòmic s’ha pronunciat així després de participar de manera telemàtica en la Conferència d’Educació convocada pel Ministeri d’Educació, Formació Professional i Esports, en la qual també ha participat el conseller d’Educació, Cultura, Universitats i Ocupació, José Antonio Rovira, i en la qual s’ha donat a conéixer el repartiment de crèdit per a Formació Professional (MRR I FSE), així com per a diferents programes de cooperació territorial.

Quant al crèdit de Formació Professional, la Comunitat Valenciana rebrà 3.174.685 euros per a qualitat en el sistema de Formació Professional; 331.499 euros per a formació del professorat dels sistemes productius; 6.480.000 euros per a creació de cicles formatius bilingües de grau mitjà, grau superior i cursos d’especialització; 2.640.000 euros per a conversió d’aules en espais de tecnologia aplicada; i 5.512.500 euros per a redimensionament de l’oferta de Formació Professional.

McEvoy ha criticat que el Ministeri, que es va comprometre a assumir la Seguretat Social de l’alumnat en pràctiques a través del Programa de cooperació territorial de qualitat en el sistema de Formació Professional, “no haja incrementat esta partida en la proporció que hauria d’haver-ho fet”.

**Programes de cooperació territorial**

Quant al repartiment de crèdit de programes de cooperació territorial, el secretari autonòmic d’Educació s’ha sorprés en conéixer que “es repartiran 95 milions per als programes de reforç de lectura i la competència matemàtica, quan el president del Govern, Pedro Sánchez, va anunciar que es destinaria un fons de 500 milions d’euros”.

En el repartiment, s’ha indicat que a la Comunitat Valenciana se li atorgaran 6.474.000 euros per al Programa Codi Escola 4.0 per a acompanyament del professorat; 7.367.451 euros per al Programa de llibres de text i material didàctic: 2.306.899 euros per al Programa d’educació inclusiva (FSE+); 711.191 euros per al  Programa d’educació inclusiva; 11.766.511 euros per al  Programa per a l’orientació, avanç i enriquiment educatiu en centres d’especial complexitat educativa, programa PROA+ (FSE+); 506.905 euros per al Programa de benestar emocional en l’àmbit educatiu; 3.268.534 euros per al Programa de reforç de la comprensió lectora; 7.559.510 euros per al Programa de reforç de la competència matemàtica; i 7.910.320 euros per a Educació Infantil 0-3 anys.

Segons Daniel McEvoy, “la Conferència d’Educació de hui hauria d’haver-se convocat fa mesos, i no a finals de juliol quan tenim ja la planificació del curs feta i els centres estan sol·licitant els fons del professorat corresponent a estos programes”.

D’altra banda, les comunitats autònomes han sol·licitat al Ministeri d’Educació un pla de xoc d’infraestructures educatives perquè els fons arriben a qüestions tan importants com és l’eficiència energètica o la sostenibilitat dels edificis, entre altres qüestions.

Fecha: 30/07/2024